b'\n_START_ARTICLE_\nVeliki mo\xc5\xa1katnik\n_START_SECTION_\nOpis\n_START_PARAGRAPH_\nOdrasli veliki mo\xc5\xa1katniki dose\xc5\xbeejo v dol\xc5\xbeino med 21 in 35 mm. Spadajo v dru\xc5\xbeino kre\xc5\xa1i\xc4\x8dev in imajo kovinsko zelene pokrovke (elitre) z vdolbinami, medtem ko je \xc5\xa1\xc4\x8ditek kovinsko modre barve. Glava je \xc4\x8drna. Za velikega mo\xc5\xa1katnika je zna\xc4\x8dilne iridescenca barv, ki se preliva od zelene do modre, bakrene, bronaste pa vse do \xc4\x8drne. Barva je odvisna od kota in kvalitete svetlobe, ki se odbija od povr\xc5\xa1ine hro\xc5\xa1\xc4\x8da.\n_START_SECTION_\nBiologija\n_START_PARAGRAPH_\nVeliki mo\xc5\xa1katnik je velik plenilec razli\xc4\x8dnih gosenic, predvsem gosenic gobarja, hrastovega sprevodnega prelca, pinijevega sprevodnega prelca in zlatoritke. Vrsta je plenilska v vseh razvojnih stadijih._NEWLINE_Odrasli veliki mo\xc5\xa1katnik je dejaven podnevi. Iz prezimovali\xc5\xa1\xc4\x8da se prika\xc5\xbee spomladi, ko se za\xc4\x8dne tudi parjenje, ki traja en teden. Samice po oploditvi v zemljo odlo\xc5\xbeijo do 150 jaj\xc4\x8dec v skupinah po 5. Po 2 do 3 tednih se iz jaj\xc4\x8dec izle\xc5\xbeejo temne li\xc4\x8dinke, ki so zelo gibljive in se hranijo z gosenicami podnevi in pono\xc4\x8di. V dol\xc5\xbeino lahko dose\xc5\xbeejo do 4 cm. Po dveh do \xc5\xa1tirih tednih se li\xc4\x8dinke zabubijo v zemlji, po treh tednih pa se iz njih izle\xc5\xbeejo imagi, ki ostanejo v zemlji, da prezimijo. Spomladi pridejo iz zemlje v maju in juniju, in nato 2 do 3 leta v kro\xc5\xa1njah dreves lovijo druge \xc5\xbeu\xc5\xbeelke, predvsem gosenice. Imagi v enem letu polovijo okoli 400 gosenic, zaradi \xc4\x8desar je vrsta zanimiva za gojenje in uporabo pri biolo\xc5\xa1kem nadzoru \xc5\xa1kodljivcev. _NEWLINE_Iz tega razloga so velikega mo\xc5\xa1katnika za\xc4\x8deli preu\xc4\x8devati \xc5\xbee zgodaj, \xc5\xa1e posebej pa so se znanstveniki posvetili na njegovo sposobnost lovljenja gosenic, oku\xc5\xbeenih s patogenimi glivami, med katerimi izstopajo gosenice, oku\xc5\xbeene z vrsto Vairimorpha disparis.\n_START_SECTION_\nRaz\xc5\xa1irjenost\n_START_PARAGRAPH_\nVrsta je domorodna in splo\xc5\xa1no raz\xc5\xa1irjena v Evropi, Bli\xc5\xbenjem Vzhodu in v Severni Afriki. Leta 1905 so velikega mo\xc5\xa1katnika za potrebe biolo\xc5\xa1kega nadzora \xc5\xa1kodljivcev naselili v Novo Anglijo (ZDA), kjer se \xc5\xa1e danes goji za vzdr\xc5\xbeevanje populacije navadnega gobarja.'